b'\n_START_ARTICLE_\n25. o\xc5\xbeujka u Domovinskom ratu\n_START_PARAGRAPH_\nDomovinski rat po nadnevcima: 25. o\xc5\xbeujka u Domovinskom ratu._NEWLINE_1991._NEWLINE__NEWLINE_- Na Plitvicama odr\xc5\xbean "miting istine" Srba u organizaciji SDS-a na kojem je zahtijevano da Nacionalni park Plitvi\xc4\x8dka jezera ostane u sklopu tzv. SAO Krajine._NEWLINE__NEWLINE_- U pograni\xc4\x8dnom podru\xc4\x8dju Hrvatske i Srbije, u Kara\xc4\x91or\xc4\x91evu sastali se predsjednici Tu\xc4\x91man i Milo\xc5\xa1evi\xc4\x87, razgovarano o krizi u Jugoslaviji._NEWLINE__NEWLINE_- Dogovoren sastanak predsjednika republika za 28. o\xc5\xbeujka u Splitu, a doma\xc4\x87in \xc4\x87e biti hrvatski predsjednik Tu\xc4\x91man, priop\xc4\x87eno iz Ministarstvo informiranja RH._NEWLINE_1992._NEWLINE__NEWLINE_- Rat u Hrvatskoj ponovno se rasplamsava. Pod neprijateljskom vatrom sva hrvatska boji\xc5\xa1ta, osobito gradovi Osijek, \xc5\xa0ibenik, Zadar, Dubrovnik, Valpovo, Beli\xc5\xa1\xc4\x87e, Vinkovci, Pakrac, Novska, Nova Gradi\xc5\xa1ka, Sisak..._NEWLINE__NEWLINE_- U Zagreb stigla jo\xc5\xa1 jedna skupina Hrvata, njih 170, prognanih iz okupiranog slavonskog sela \xc5\xa0arengrada._NEWLINE__NEWLINE_- Europski promatra\xc4\x8di istra\xc5\xbeuju progone Hrvata, dok UNPROFOR, po rije\xc4\x8dima svog glasnogovornika Fredericka Eckharda, jo\xc5\xa1 nije \xc4\x8duo za te probleme._NEWLINE__NEWLINE_- Od Sarajevskog primirja poginulo 216 osoba, izvje\xc5\xa1\xc4\x87uje Glavni sanitetski sto\xc5\xbeer Hrvatske._NEWLINE__NEWLINE_- HDZ BiH ponudit \xc4\x87e novu kartu Herceg-Bosne u Bruxellesu, po kojoj bi Hrvatima pripalo 35 posto teritorija._NEWLINE__NEWLINE_- Jugovojska ponovno topni\xc4\x8dki napala Neum._NEWLINE__NEWLINE_- Hrvatska zastava, koju je u Kinu donio ministar vanjskih poslova dr. Zvonimir \xc5\xa0eparovi\xc4\x87, prvi put se zavijorila na Kineskom zidu. Otvoren Ured Republike Hrvatske u Kini._NEWLINE_1993._NEWLINE__NEWLINE_- Veleposlanica BiH u Hrvatskoj Bisera Turkovi\xc4\x87 predala u Zagrebu predsjedniku Tu\xc4\x91manu vjerodajnice._NEWLINE__NEWLINE_- Predsjednik Tu\xc4\x91man, u pismu predsjedniku Vije\xc4\x87a sigurnosti UN O\'Brienu, zbog nastavljene srpske agresije i barbarskih topni\xc4\x8dkih napada na hrvatske gradove, zatra\xc5\xbeio hitan sastanak Vije\xc4\x87a sigurnosti._NEWLINE__NEWLINE_- Hrvatska pretrpjela izravnu \xc5\xa1tetu u srpskoj agresiji ve\xc4\x87u od 30 milijardi ameri\xc4\x8dkih dolara, pa usprkos tomu pru\xc5\xbeila izbjeglicama ve\xc4\x87u pomo\xc4\x87 od bilo koje druge dr\xc5\xbeave, naglasio u pismu dr\xc5\xbeavnom tajniku SAD Warrenu Christopheru hrvatski premijer ing. Hrvoje \xc5\xa0arini\xc4\x87._NEWLINE__NEWLINE_- Kineski veleposlanik u Hrvatskoj Xie Xiqina predao u Zagrebu vjerodajnice predsjedniku Tu\xc4\x91manu._NEWLINE__NEWLINE_- Snage jugoslavenske vojske pre\xc5\xa1le su 16. o\xc5\xbeujka Dunav i zadr\xc5\xbeale se dva dana na hrvatskom teritoriju u podru\xc4\x8dju pod za\xc5\xa1titom UN, priop\xc4\x87io novinarima u Zagrebu glasnogovornik UNPROFOR-a John Mills._NEWLINE__NEWLINE_- Zapovjednika UNPROFOR-a, francuskog generala Philippea Morillona, srpski zapovjednici u isto\xc4\x8dnoj Bosni arogantno izigravaju, pi\xc5\xa1e u pari\xc5\xa1ki listovi._NEWLINE__NEWLINE_- "Vance-Owenov plan je neostvariv", ocjenjuje predsjednik vojnog odbora NATO-a feldmar\xc5\xa1al Richard Vincent, a prenose ga britanski mediji._NEWLINE__NEWLINE_- Hrvatska i Slovenija postale \xc4\x8dlanice Svjetske banke, preuzev\xc5\xa1i tako dio sukcesije biv\xc5\xa1e Jugoslavije._NEWLINE_1994._NEWLINE__NEWLINE_- Susret srpskih i hrvatskih predstavnika u ruskoj ambasadi u Zagrebu zna\xc4\x8dajan je i pozitivan pomak u odnosima Srba i Hrvata, rekao na konferenciji za novinare u Zagrebu predsjednik Srpskog demokratskog foruma dr. Milorad Pupovac, ali u Republici Hrvatskoj jo\xc5\xa1 nisu stvorene politi\xc4\x8dke, ekonomsko-socijalne ni psiholo\xc5\xa1ke pretpostavke za povratak izbjeglica na podru\xc4\x8dja pod kontrolom hrvatskih vlasti._NEWLINE__NEWLINE_- Dva tjedna nakon dolaska u Beograd \xc5\xa1ef hrvatskoga ureda Zvonimir Markovi\xc4\x87 nije se uspio sastati s prvim \xc4\x8dovjekom jugoslavenske diplomacije Vladislavom Jovanovi\xc4\x87em, jo\xc5\xa1 manje "prodrijeti" do Pala\xc4\x8de federacije i premijeru Radoju Konti\xc4\x87u predati pismo Vlade Republike Hrvatske o otvaranju ureda._NEWLINE__NEWLINE_- Predstavnici HVO-a i Armije BiH, pukovnik Franjkovi\xc4\x87 i brigadir Fikret Muslimovi\xc4\x87, potpisali u Gornjem Vakufu sporazume o spre\xc4\x8davanju djelovanja snajperista i o slobodi kretanja srednjobosanskim prometnicama._NEWLINE_1995._NEWLINE__NEWLINE_- Glavni tajnik UN-a B.B. Ghali podnio izvje\xc5\xa1\xc4\x87e Vije\xc4\x87u sigurnosti Ujedinjenih naroda u kojemu predla\xc5\xbee tri nova odvojena mandata UN-a za Hrvatsku - UNPF-jedan, BiH - UNPF-dva i Makedoniju - UNPF-tri, koji bi istekao 30.11.1995. godine, a glavno sjedi\xc5\xa1te UN Peace Forcea - UNPF-a bilo bi u Zagrebu._NEWLINE__NEWLINE_- Prema posljednjem nacrtu rezolucije Vije\xc4\x87a sigurnosti za Hrvatsku, mirovne snage koje bi kontrolirale hrvatske granice pratile bi i izvje\xc5\xa1tavale o prelasku vojnog osoblje, opskrbnoga vojnoga materijala i oru\xc5\xbeja iz Srbije i BiH._NEWLINE_1996._NEWLINE__NEWLINE_- HVO je ispo\xc5\xa1tovao rokove iz Daytonskog sporazuma, priop\xc4\x87eno iz Ministarstva obrane HR HB._NEWLINE__NEWLINE_- EU SLU\xc5\xbdBENO imenovao \xc5\xa0panjolca Pereza Casada, biv\xc5\xa1eg gradona\xc4\x8delnika Valencije, za europskog upravitelja Mostara, nakon \xc5\xa1to je prije tri tjedan Hans Koschnik podnio ostavku na taj polo\xc5\xbeaj.'